**CONSULTA PÚBLICA PRÈVIA SOBRE UN PROJECTE DE NOVA ORDENANÇA REGULADORA D’ADMINISTRACIÓ ELECTRÒNICA DE L’AJUNTAMENT DE BARCELONA**

Barcelona, a 15 de desembre de 2017

D’acord amb el que es preveu a l’article 133 de la Llei 39/2015, d’1 d’octubre, del procediment administratiu comú de les administracions públiques, amb l’objectiu de fomentar i millorar la participació ciutadana en el procediment d’elaboració de les normes, amb caràcter previ a l’elaboració del projecte de nova ordenança reguladora d’administració electrònica de l’Ajuntament de Barcelona, se substancia consulta pública, a través del portal web de l’Ajuntament de Barcelona, amb l’objectiu de recollir l’opinió dels ciutadans i organitzacions més representatives potencialment afectats per la futura norma i sobre:

1. Problemes que es vol solucionar amb la iniciativa.
2. La necessitat i oportunitat de la seva aprovació.
3. Els objectius de la norma.
4. Les possibles solucions alternatives regulatòries o no regulatòries.

En compliment del que s’esmenta, es escriu a continuació breument el marc en el que es planteja aquesta modificació:

# ANTECEDENTS I PROBLEMES QUE ES VOL SOLUCIONAR AMB LA INICIATIVA.

La vigent Ordenança reguladora d’administració electrònica de l’Ajuntament de Barcelona fou aprovada per acord del Plenari del Consell Municipal de 30 de gener de 2009 i, després de més de vuit anys de vigència, es detecta que l’evolució en l’ús de les tecnologies per part de la societat, així com el desenvolupament del marc legal, fan necessària una actualització d’aquesta norma.

L’entrada en vigor de les Lleis 39/2015, d’1 d’octubre, del procediment administratiu comú de les administracions públiques, i de la Llei 40/2015, d’1 d’octubre, de règim jurídic del sector públic, ha establert un nou marc de relació entre l’Ajuntament i la ciutadania, basat en les potencialitats que les Tecnologies de la Informació i la Comunicació ofereixen. L’ordenança, doncs, s’ha d’adaptar a aquest nou marc normatiu.

La ciutat de Barcelona ha desenvolupat en els darrers anys una política a nivell mundial com a ciutat moderna, pionera en l’ús i promoció de les tecnologies. En línia amb aquesta política, i amb la voluntat de l’Ajuntament de ser més proper a la ciutadania i facilitar l’ús dels mitjans i canals preferits per ella, convé abordar la revisió de l’Ordenança actual amb la vocació d’anar més enllà del simple compliment legal.

# OBJECTIUS PERSEGUITS PER LA REFORMA NORMATIVA

La iniciativa pretén adaptar el contingut de l’ordenança a la nova realitat social i jurídica, recollint la importància creixent de les noves tecnologies en l’esfera diària (entre elles aplicacions mòbils, xarxes socials...) que s’han d’incorporar, de manera progressiva, a les relacions entre l’Ajuntament i el conjunt de la ciutadania, així com també en les relacions entre les diferents administracions.

D’aquesta manera, es revisarà l’ordenança vigent tot adequant-la al nou marc legal, i també es donarà cobertura jurídica al compromís inequívoc de l’Ajuntament de Barcelona de construir una administració més propera, proactiva, digital i transparent.

Entre altres coses, aquesta nova ordenança ha de regular la implementació en l’àmbit de l’Ajuntament de Barcelona i els ens que en depenen de les principals figures del procediment administratiu electrònic previstes per la Llei 39/2015:

* Seu electrònica
* Registre electrònic
* Mitjans d’identificació i signatura electrònica
* Ús de document i expedient electrònic
* Notificació electrònica
* Actuació administrativa automatitzada

# NECESSITAT I OPORTUNITAT

En la mesura que aquesta iniciativa regulatòria ha de derogar l’Ordenança d’administració electrònica vigent, i que es desenvoluparan determinats continguts previstos per la Llei 39/2015 que requereixen una norma amb rang de reglament per a la seva regulació en l’àmbit municipal, l’Ajuntament ha considerat que l’aprovació d’una nova ordenança és necessària, oportuna i suficient per a regular les matèries que s’han descrit en els paràgrafs antecedents.

Aquesta opció es justifica també per contrast amb una modificació parcial de la vigent Ordenança, que no es justificaria atesa la importància de les novetats que s’introduiran, o l’opció no regulatòria que implicaria renunciar a disposar d’una norma reglamentària que desenvolupi els preceptes legals aplicables.

# CANALS PER FER APORTACIONS

La ciutadania i les organitzacions que ho considerin adient poden, en exercici del dret que els reconeix l’article 133.1 de la Llei 39/2015, de Procediment Administratiu remetre les seves opinions i aportacions sobre els aspectes plantejats fins al dia 15 de gener de 2018, a través del formulari indicat.